*Kertész Erzsi*

**A fogorvosi eset**

Arika igyekezett mindig mindenkit elkápráztatni.

És ha valaki mégsem káprázódott el kellőképpen, hát az magára vessen! Arika, a maga részéről ugyanis mindent megtett az ügy érdekében. Például amikor látta, hogy Klári néni befordul az utcasarkon, azonnal kész is volt a terve.

– Szervusz, Arika!

– Csókolom, Klári néni!

– Jól vagy, szívem?

– Nem, sajnos egyáltalán nem vagyok jól. Teljesen kikészültem a fogorvosnál.

– Ó, nagyon sajnálom, drágám. Betömte a lyukas fogadat?

– Dehogyis! Nekem egy lyukas fogam sincs. Csak ellenőrzésre mentem, hogy nem szuvasodik-e. Ugyanis a szúvakat meg kell előzni. Nehogy ők érjenek oda hamarabb. De szerencsére én voltam a gyorsabb. Beültem a fogorvosi székbe, és mondtam, hogy „áááá”. Erre a fogorvos is mondta, hogy „Á!”

– És ő miért mondta, hogy „Á!”? – csodálkozott Klári néni, aki egyébként pár házzal arrébb lakott, ugyanabban az utcában, és a nagymama barátnője volt.

– Azért mondta, hogy „Á!”, mert meglepődött. Elmondjam, mit jelent az „Á!”? Ha fogorvos mondja, azt jelenti, hogy ő ilyen vakítóan csillogó, fehérre sikált, gyönyörű fogsort még soha világ életében nem látott! Azt is jelenti, hogy látja, hogy nem tömöm magam édességgel, és hogy esténként minimum húsz percen keresztül sikálom a fogamat.

– Ez már valami! – mosolygott Klári néni. – Akkor nem is kéred ezt a csokit?

– De… tessék nyugodtan ideadni. – Arika elgondolkodva vakarta az orrát. – Heti egy-két darab nem árt meg. A szúvak nem fogják megtudni.

Ekkor ért oda Arika nagymamája, akit Gizinek hívnak.

– Helló, Gizus! – mondta neki Klári néni. – Most hallom az unokádtól, hogy ma megdicsérte a fogorvos.

– Hát igen – simogatta meg Arika fejét a nagyi. – Bátran viselkedett, sőt, hősiesen.

– Hősiesen? – csodálkozott Klári néni.

– Ja, igen – vágott gyorsan közbe Arika. – Az csak azután volt, amikor nagyi kiment.

– Én kimentem? – csodálkozott a nagyi.

– Persze. Nem emlékszel? Még nem is meséltem. Akkor történt, hogy az a hosszú cső, aminek a végén az a rettenetes fúró csüng, valahogy rátekeredett a doktor bácsira. Mint egy kígyó! Szegény, egészen meg volt rémülve. A csőkígyó életre kelt! Mint egy rettenetes kobra, körülfonta a doktor bácsit, aki már szinte csak fulladozni tudott. Segítségért kiáltott, mire én kitéptem a számból a nyálszívót, gyorsan öblítettem egyet, és rávetettem magam a kígyóra. Mondhatom, zajos küzdelem volt!

A nagyi közben elég furcsa grimaszokat küldött Klári néni felé, de Arika rendületlenül folytatta.

– A csőkígyó szorítása egyre erősödött a doktor bácsi körül. Két kézzel próbáltam letekerni róla a fenevadat, de nem jártam sikerrel. Végül felkaptam egy dekorációnak kiállított műfogsort, és azt csattintottam rá a kígyó testére. Na, ezzel sikerült ártalmatlanítanom!

Arika büszkén kihúzta magát, és egy kicsit várt, de Klári néni csak bámult, úgyhogy végül folytatta.

– A doktor bácsi a végén megköszönte, hogy megmentettem az életét, és azt is mondta, ritkaság, hogy valaki ilyen ügyesen mossa a fogát, ráadásul elbánik a legrémesebb fenevadakkal is, és ezért kitüntetést kéne kapnom, és adott három matricát. Mindegyiken egy állat mos fogat, például egy teknősbéka, pedig annak nincs is foga.

A nagyi most újra Klári nénire nézett, aki elképedve bámulta Arikát.

– A három matricát én is tudom tanúsítani – súgta nagyi a barátnőjének.

Arika megbántva nézett a nagyira.

– Tudod, a harc alatt te nem voltál bent, nagyi. Kimentél a vécére.

Nagyi a fejét csóválta, és a táskája cipzárjával babrált, miközben azt dünnyögte:

– Tudod, Klári, ezerszer elmondtuk már neki, hogy nem kellene folyton másokat szédítenie. Meg mindenfélét kitalálni… Mindig a középpontban akar lenni. De hát hiába beszél neki az ember! Jól mondom, kislányom?

Arika morcosan meredt a nagyira, Klári néni viszont úgy érezte, hogy végére kell járnia a fogorvosnál töltött délután pontos eseményeinek.

– Volt lyukas fogad, vagy sem? – szegezte a kérdést Arikának.

– Csak kettő – mondta gyorsan Arika. – És csak az elején sírtam, öt percig. A nyálszívót sem dobtam el, csak kiesett a számból, és a toporzékolás pedig egyáltalán nem igaz.

– De végül is betömte, ugye? – ütötte a vasat Klári néni. Arika ragyogó mosollyal nézett rá.

– Be hát – mondta. – És egyáltalán nem is fájt. A teknősbékának pedig tényleg nincs foga, és ha bárki ilyesmit mond, ne tessék neki elhinni, mert hazudik!